b'\n_START_ARTICLE_\nDonss\xc3\xb8erne\n_START_PARAGRAPH_\nDonss\xc3\xb8erne er et delvist privatejet s\xc3\xb8omr\xc3\xa5de ved Dons nordvest for Kolding. S\xc3\xb8omr\xc3\xa5det udg\xc3\xb8r et areal p\xc3\xa5 ca. 100 hektar, hvortil kommer ca. 50 hektar mose._NEWLINE_Donss\xc3\xb8erne opstod, da man i forbindelse med opf\xc3\xb8relsen af vandkraftv\xc3\xa6rket Hartev\xc3\xa6rket i \xc3\xa5rene 1918-1920 etablerede d\xc3\xa6mninger i omr\xc3\xa5det for at f\xc3\xa5 vand nok til at drive turbinerne. De lavvandede s\xc3\xb8er har et rigt fugleliv og her findes bl.a. krikand, gravand, skeand og toppet lappedykker. P\xc3\xa5 \xc3\xb8en midt i N\xc3\xb8rres\xc3\xb8 findes en st\xc3\xb8rre h\xc3\xa6ttem\xc3\xa5gekoloni. S\xc3\xb8erne bruges ogs\xc3\xa5 af lystfiskere og vandere. De tre st\xc3\xb8rste s\xc3\xb8er i omr\xc3\xa5det er Dons N\xc3\xb8rres\xc3\xb8, Dons S\xc3\xb8nders\xc3\xb8 og Stallerup S\xc3\xb8. I de omkringliggende l\xc3\xb8v- og granskove vil man kunne h\xc3\xb8re flere af de danske sangfugle, f.eks. l\xc3\xb8vsanger, gulspurv, sangl\xc3\xa6rke, sangdrossel, bogfinke, fuglekonge og diverse mejser.'